Document ID: /roh_data/filtered/fineweb-2-filterrobots_roh.jsonl.gz/4097

903 suttascripziuns ha ina gruppa da privats enturn la presidenta communala da San Vittore e deputada dal Cussegl grond Nicoletta Noi-Togni rimnà. La petiziun pretenda che la regenza prendia mesiras en connex cun las firmas fictivas (Briefkastenfirmen) che dattan gia dapi in temps da discutar en las valladas dal sid.
Nus pretendain che las controllas vegnian pli strictas e ch'i dettia ina tscherta analisa avant che las firmas vegnan registradas.
Prendì encunter la petiziun ha il cusseglier guvernativ Jon Domenic Parolini. La regenza prendia per enconuschientscha la petiziun e guardia lura tge far. El punctuescha dentant ch'i vegnia gia uss prendì mesiras – quai aveva el er empermess durant la sessiun da l'october. I haja gia dà sedutas cun ils uffizis responsabels ed il schaner dettia quai lura ina sentupada cun las vischnancas pertutgadas. Er ellas stoppian dentant surprender responsabladad e na betg stuschar giu l'entira responsabladad al chantun, uschia Jon Domenic Parolini.
RR novitads 06:00